钦定古今图书集成/明伦汇编/官常典/第249卷 > 《太师箴》嵇康
## 钦定古今图书集成/明伦汇编/官常典/第249卷 > 《太师箴》嵇康

浩浩太素，阳曜阴凝。二仪陶化，人伦肇兴。厥初冥昧，
不虑不营。欲以物开，患以事成。犯机触害，智不救生。
宗长归仁，自然之情。故君道自然，必托贤明。茫茫在
昔，罔或不宁。赫胥既往，绍以皇羲。默静无文，太朴未
亏。万物熙熙，不夭不离。爰及唐虞，犹笃其绪。体资《易》
简，应天顺矩。𫄨褐其裳，土木其宇。物或失性，惧若在
予，畴咨熙载，终禅舜禹。夫统之者劳，仰之者逸，至人
重身，弃而不恤。故子州称疚，石户乘桴，许由鞠躬，辞
长九州。先王仁爱，愍世忧时，哀万物之将颓，然后莅
之。下逮德衰，大道沉沦，智惠日用，渐私其亲，惧物乖
离。〈阙二字〉擘仁，利巧愈竞，繁礼屡陈，刑教争施，夭性丧
真。季世陵迟，继体承资，凭尊恃势，不友不师，宰割天
下，以奉其私。故君位益侈，臣路生心，竭智谋国，不吝
灰沉，赏罚虽存，莫劝莫禁。若乃骄盈肆志，阻兵擅权，
矜威纵虐，祸蒙丘山。刑本惩暴，今以胁贤，昔为天下，
今为一身，下疾其上，君猜其臣，丧乱弘多，国乃殒颠。
故殷辛不道，首缀素旗。周朝败度，彘人是谋。楚灵极
暴，干谿溃叛。晋厉残虐，栾书作难。主父弃礼，鷇胎不
宰。秦皇茶毒，祸流四海。是以亡国继踵，今古相承。丑
彼摧灭，而袭其亡征。初安若山，后败如崩。临刃振锋，
悔何所增？故居帝王者，无曰我尊，慢尔德音；无曰我
彊，肆于骄淫。弃彼佞幸，纳此遌颜。谀言顺耳，染德生
患。悠悠庶类，我控我告。唯贤是授，何必亲戚？顺乃造
好，民实胥效。治乱之原，岂无昌教。“穆穆天子，思问其
𠍴。”虚心导人，允求谠言。师臣司训，敢告在前。